ফের মেট্রোর সামনে ঝাঁপ এক যাত্রীর!

কলকাতা: ফের কলকাতা মেট্রোয় (Kolkata Metro) অঘটন। শুক্রবার বিকেলে নেতাজি ভবন (Netaji Bhawan) মেট্রো স্টেশনে চলন্ত মেট্রোর সামনে ঝাঁপ দেন এক যাত্রী। ঘটনায় কলকাতা মেট্রোর ব্লু লাইনে (দক্ষিণেশ্বর–শহিদ ক্ষুদিরাম) পরিষেবা ব্যাপকভাবে ব্যাহত হয়। আপ ও ডাউন—দুই লাইনে মেট্রো চলাচলে সমস্যা দেখা দেয়।

মেট্রোরেল সূত্রে জানা গেছে, শুক্রবার বিকেল ৫টা ১৭ মিনিট নাগাদ আপ লাইনে দমদমগামী মেট্রো নেতাজি ভবন স্টেশনে ঢোকার সময় আচমকা এক ব্যক্তি ট্র্যাকের দিকে ঝাঁপ দেন। সঙ্গে সঙ্গে বিদ্যুৎ সংযোগ বিচ্ছিন্ন করা হয় এবং শুরু হয় উদ্ধারকাজ। নিরাপত্তার স্বার্থে সাময়িকভাবে বন্ধ করে দেওয়া হয় মেট্রো চলাচল।

আরও পড়ুন: PSC পরীক্ষার্থীদের জন্য সুখবর! কটা থেকে চালু মেট্রো?

এই ঘটনার জেরে কিছু সময়ের জন্য ময়দান থেকে টালিগঞ্জ পর্যন্ত মেট্রো পরিষেবা পুরোপুরি বন্ধ হয়ে যায়। পরে ভাঙাপথে পরিষেবা চালু করা হয়। আপাতত দক্ষিণেশ্বর থেকে ময়দান এবং মহানায়ক উত্তমকুমার (টালিগঞ্জ) থেকে শহিদ ক্ষুদিরাম পর্যন্ত মেট্রো চলছে।

হঠাৎ পরিষেবা ব্যাহত হওয়ায় ভোগান্তিতে পড়েন অফিসফেরত যাত্রীরা। অনেকেই স্টেশনে পৌঁছে পরিষেবা বন্ধের খবর জানতে পারেন। ফলে বাধ্য হয়ে সড়কপথে গন্তব্যে যাওয়ার চেষ্টা করেন অনেকে। বাসে বাড়ছে ভিড়, কেউ কেউ ট্যাক্সি বা অ্যাপ ক্যাব বুক করে বাড়ি ফেরার চেষ্টা করছেন।

ময়দান মেট্রো স্টেশনের বাইরে দাঁড়িয়ে থাকা এক যাত্রী জানান, তিনি প্রতিদিন ধর্মতলা থেকে মেট্রো ধরে কুঁদঘাটে ফেরেন। কিন্তু এদিন পরিষেবা বন্ধ থাকায় মাঝপথেই নামতে হয়েছে তাঁকে। বাসের ভিড় দেখে বাড়ি ফেরা নিয়ে দুশ্চিন্তায় পড়েছেন বলেও জানান তিনি।

প্রসঙ্গত, কলকাতা মেট্রোর ব্লু লাইনে অতীতেও একাধিকবার এই ধরনের ঘটনা ঘটেছে। কেন বারবার এই লাইনে এমন ঘটনা ঘটছে, তা নিয়ে প্রশ্ন উঠেছে। এই প্রবণতা রুখতে মেট্রো কর্তৃপক্ষ বিভিন্ন স্টেশনে গার্ডরেল বসানো-সহ একাধিক ব্যবস্থা নিলেও সমস্যা পুরোপুরি নিয়ন্ত্রণে আসেনি।